
AVIZ

asupra

propunerii legislative pentru modificarea art. 58 alin. (4) din Legea educaţiei naţionale nr. 1/2011
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art. 58 alin. (4) din Legea educaţiei naţionale nr. 1/2011, trimisă cu adresa nr. Pl-x 199 din 25 iunie 2013, înregistrată cu nr.31/798 din 26 iunie 2013.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Propunerea legislativă are ca obiect de reglementare modificarea art. 58 alin. (4) din Legea educaţiei naţionale nr. 1/2011, în sensul finanţării programului “Şcoală după şcoală” prin acordarea elevilor de până la clasa a IV-a un tichet în valoare de 100 de lei lunar.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 3 septembrie 2013.

Membrii Comisiei au examinat propunerea legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, aviz transmis prin adresa cu nr.575 din 18 iunie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât adoptarea soluţiilor legislative propuse afectează bugetul de stat şi în conformitate cu dispoziţiile art.111 alin.(1) teza a doua din Constituţia României, republicată este obligatorie solicitarea unei informări din partea Guvernului. Propunerea legislativă trebuie să prevadă sursele de acoperire a micşorării veniturilor bugetare, în conformitate cu art.15 alin. (1) din Legea nr.500/2002 privind finanţele publice locale, cu modificările şi completările ulterioare. Trebuie respectate şi prevederile art.7 din Legea responsabilităţii fiscale nr.69/2010, precum şi prevederile art.33 din Legea nr.24/2000, republicată, care reglementează obligativitatea efectuării studiului de impact.
În raport de obiectul şi conţinutul reglementării, iniţiativa legislativă face parte din categoria legilor organice, fiind incidente dispoziţiile art.73 alin.(3) lit. n) din Constituţia României, republicată.

